Source: http://www.bihon.ro/csm-oradea-a-ocupat-locul-doi-la-baia-mare/1249684
Timestamp: 2018-03-20 16:01:25+00:00

Document:
CSM Oradea a ocupat locul doi la Baia Mare - BIHON
CSM Oradea a ocupat locul doi la Baia Mare
la	19. februarie 2013 12:05	 Reactualizat la:	 19. februarie 2013 12:06
Divizionara A de handbal masculin CSM Oradea a participat la turneul internaţional de la Satu Mare, alături de formaţiile HCM Baia Mare, CSM Satu Mare şi Nyiregyháza (Ungaria).
De notat faptul că cele două formaţii băimărene din Seria B a Diviziei A, HC Minaur şi Extrem au fuzionat, jucând pentru prima oară în noua formulă, sub denumirea HCM Baia Mare, la acest turneu.
CSM Oradea a avut evoluţii bune, clasându-se pe locul secund la finele turneului. În primul meci, orădenii au remizat cu HCM Baia Mare, scor 26-26 (18-14), după o partidă de bună calitate. În continuare, CSM Oradea a învins CSM Satu Mare, scor 31-29 (17-14), dar a pierdut apoi în mod surprinzător în faţa echipei maghiare Nyiregyháza, scor 29-31 (16-16). Clasamentul final al turneului a fost: 1. HCM Baia Mare, 2. CSM Oradea, 3. CSM Satu Mare, 4. Nyiregyháza.
Formaţia orădeană a fost lipsită de aportul conducătorului de joc Andrei Macovei, care nu a evoluat în niciun meci, având ruptură la muşchii inghinali. Nu a jucat nici Radu David, care a suferit o entorsă la glezna piciorului stâng. La rândul său, Şerban Sava este în refacere după o fractură la un deget. Valentin Iştoc a evoluat puţin, fiind incomplet refăcut după o mai veche accidentare.
„În ciuda faptului că avem un lot serios diminuat în urma problemelor financiare cu care ne-am confruntat în ultima perioadă, precum şi din cauza numeroaselor accidentări, echipa a jucat bine, chiar peste aşteptări. În absenţa conducătorului de joc, Macovei, l-am folosit pe Răzvan Radu, un jucător crescut şi format la Oradea, care a constituit o surpriză plăcută. A jucat foarte bine şi a înscris nu mai puţin de 17 goluri în acest turneu. Am reuşit să ţinem în şah Minaur Baia Mare, o echipă serios întărită prin fuziunea cu Extrem, apoi am câştigat cu CSM Satu Mare, dar am pierdut cu Nyiregyháza. Una peste alta, sunt mulţumit de jocul echipei. În perioada rămasă până la debutul returului, ne vom antrena pe plan local şi aşteptăm să ni se refacă jucătorii accidentaţi. În prima etapă, ne aşteaptă un meci dificil, în deplasare, cu Naţional Sighişoara”, ne-a declarat antrenorul CSM Oradea, Sebastian Tudor.

References: CSM 
 CSM 
 CSM 

CSM 
 CSM 
 CSM 
 CSM 
 CSM 
 CSM 
 CSM